TCJคาดQ2/60โตต่อเนื่อง ตามภาวะอุตฯฟื้นตัว มั่นใจทั้งปีโตไม่ต่ำกว่า10%
TCJ คาด Q2/60 โตต่อเนื่อง ตามภาวะอุตฯฟื้นตัว มั่นใจทั้งปีโตไม่ต่ำกว่า 10%
17 พ.ค. 2560

นายทรงวุฒิ ไกรภัสสร์พงษ์ ประธานกรรมการบริหาร บริษัท ที.ซี.เจ เอเชีย จำกัด (มหาชน) หรือ TCJ เปิดเผยว่า ในไตรมาส 2/60 คาดว่าผลประกอบการมีทิศทางเติบโตขึ้นต่อเนื่อง เนื่องจากภาวะอุตสาหกรรมที่มีการฟื้นตัว ตามภาวะตลาดที่ส่งสัญญาณดีขึ้นจากปีก่อน ประกอบกับ บริษัทมีการผลิตสินค้าได้หลากหลาย หนุนให้รายได้จากการขายเพิ่มขึ้น โดยเฉพาะกลุ่มสินค้าผลิตภัณฑ์โลหะ ทั้งการผลิตและจำหน่ายท่อเหล็กกล้าไร้สนิม และการจำหน่ายแผ่นเหล็ก
ดังนั้น บริษัทจึงมั่นใจภาพรวมในปีนี้รายได้เติบโตไม่ต่ำกว่า  10% จากปีก่อนที่มีรายได้ 1,245.38 ล้านบาท ตามผลการดำเนินงานที่มีแนวโน้มเติบโตดีขึ้น
สำหรับผลการดำเนินงานงวดไตรมาส 1/60 บริษัทและบริษัทย่อยมีกำไร 27.19 ล้านบาท เพิ่มขึ้นจากไตรมาส 1/59 ที่มีกำไร 1.98 ล้านบาท โดยบริษัทมีรายได้รวม 459.64 ล้านบาท เพิ่มขึ้นจากในไตรมาส 1/59 ที่มีรายได้รวม 281.31 ล้านบาท หรือ เพิ่มขึ้น 63.4% ซึ่งรายได้ที่เพิ่มขึ้นมาจากรายได้จากการขายราว 313.38 ล้านบาท เพิ่มขึ้น 121.1% ประกอบด้วยกลุ่มสินค้าผลิตภัณฑ์โลหะ ทั้งจากการผลิตและจำหน่ายท่อเหล็กกล้าไร้สนิม และการจำหน่ายแผ่นเหล็ก รวมถึงการจำหน่ายเครื่องจักรสาหรับอุตสาหกรรมก่อสร้าง
นอกจากนี้ บริษัทยังรับรู้รายได้จากการรับเหมาติดตั้งราว 26.98 ล้านบาท เพิ่มขึ้นจากช่วงไตรมาสเดียวกันของปี 59 เท่ากับ 146.3% จากผลงานที่ติดตั้งเพิ่มเติมของโครงการรรับเหมาต่อเนื่องจากปีที่ผ่านมา
อย่างไรก็ตาม รายได้ค่าเช่ารถยกและรถบรรทุก ลดลง 19.8% มาอยู่ที่ 99.56 ล้านบาท เป็นผลต่อเนื่องจากการชะลอตัวของการลงทุนที่ส่งผลต่ออุตสาหกรรมก่อสร้าง และการใช้เครื่องจักร ต้นทุนขายและบริการเพิ่มขึ้นตามสัดส่วนของรายได้ที่เพิ่มขึ้น ส่วนค่าใช้จ่ายขายและบริหาร ลดลง 8.7% จากผลของการควบคุมและบริหารงานที่มีประสิทธิภาพขึ้น